Diari Oficial de la Generalitat Valenciana


Sumari del DOGV 6717, del 20-02-2012 (2012/1666)

RESOLUCIÓ de 8 de febrer de 2012, de la Conselleria d'Educació, Formació i Ocupació de la Generalitat, per la qual es convoca procediment de provisió de places de funcionaris docents del cos d'inspectors al servici de l'Administració educativa i d'inspectors d'Educació que depenen de l'àmbit de gestió de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6717

Data del DOGV
:   20-02-2012

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2012/1666


Data del document
:   08-02-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 8 de febrer de 2012, de la Conselleria d'Educació, Formació i Ocupació de la Generalitat, per la qual es convoca procediment de provisió de places de funcionaris docents del cos d'inspectors al servici de l'Administració educativa i d'inspectors d'Educació que depenen de l'àmbit de gestió de la Generalitat Valenciana. [2012/1666]  
La Llei Orgànica 2/2006, de 3 de maig, d'Educació, en la seua disposició addicional sexta, apartat 4, determina que durant els cursos escolars en què no se celebren els concursos d'àmbit estatal a què es referix esta disposició, les diferents administracions educatives podran organitzar procediments de provisió referits a l'àmbit territorial la gestió dels quals els corresponga i destinats a la cobertura de les seues places, tot això sense perjuí que en qualsevol moment puguen realitzar processos de redistribució o de recol·locació dels seus efectius.  
En el punt 3 d'esta mateixa disposició, s'establix l'obligació per a les administracions educatives de convocar periòdicament concursos de trasllats d'àmbit estatal, a l'efecte de procedir a la provisió de les places vacants que determinen en els centres docents d'ensenyança dependents d'aquelles, així com per a garantir la possible concurrència dels funcionaris del seu àmbit de gestió a places d'altres administracions educatives i, si és el cas, si és procedent l'adjudicació d'aquelles que resulten del mateix concurs. En estos concursos podran participar tots els funcionaris públics docents, siga quina siga l'administració educativa de què depenguen, o per la qual hagen ingressat, sempre que complisquen els requisits generals i els específics que, d'acord amb les respectives relacions de llocs de treball, establisquen les dites convocatòries.  
  
Celebrat durant el curs 2010/2011 el concurs de trasllats d'àmbit estatal, es considera convenient, a fi d'assegurar la cobertura dels llocs vacants que es determinen, així com per a garantir el dret a la mobilitat del personal funcionari dels cossos d'inspectors al servici de l'Administració educativa i d'inspectors d'Educació, convocar procediment de provisió per a cobrir les places vacants previstes per al curs 2011/2012, d'acord amb el que disposa el Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació i altres procediments de provisió de places a cobrir per estos.  
  
De conformitat amb l'article 9, apartat 4, del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, la Conselleria d'Educació, Formació i Ocupació oferix entre els funcionaris pertanyents al cos d'inspectors al servici de l'Administració educativa i al cos d'inspectors d'Educació els llocs vacants produïts fins al 31 de desembre d'enguany, així com els que resulten del mateix procediment, pertanyents a la plantilla de la Conselleria d'Educació, Formació i Ocupació i ubicats en les seues direccions territorials, sempre que, en qualsevol dels casos, la continuïtat en el seu funcionament estiga prevista en la planificació educativa.  
En la tramitació d'esta resolució s'ha complit el que preveuen l'article 37 de la Llei 7/2007, de 12 d'abril, de l'Estatut Bàsic de l'Empleat Públic i articles 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
  
Per resolució de 27 de gener de 2012, de la consellera d'Educació, Formació i Ocupació, s'accepta l'abstenció al·legada per la subsecretària d'esta Conselleria respecte de les seues competències previstes en l'article 20 del Decret 98/2011, de 26 d'agost, del Consell, pel que s'aprova el Reglament Orgànic i Funcional de la Conselleria d'Educació, Formació i Ocupació respecte a la convocatòria, gestió i resolució dels procediments per a la provisió de places de funcionaris docents del cos d'inspectors al servici de l'Administració educativa i del cos d'inspectors d'Educació en què participen aspirants seleccionats per l'Orde de 24 d'abril de 2007.  
D'acord amb el que preveu la disposició addicional sexta de la Llei Orgànica 2/2006, de 3 de maig, d'Educació resolc convocar procediment de provisió d'acord amb les bases següents:  
  
  
Primera. Objecte i normativa aplicable  
1.1. Es convoca procediment de provisió, d'acord amb les especificacions que es mencionen en la present resolució, per a la provisió de llocs de treball en l'àmbit territorial de gestió de la Generalitat Valenciana, entre funcionaris dels cossos d'inspectors al servici de l'Administració educativa i inspectors d'Educació.  
1.2. Este procediment es regirà per la Llei Orgànica 2/2006, de 3 de maig, d'Educació, la Llei 7/2007, de 12 d'abril, de l'Estatut Bàsic de l'Empleat Públic, així com per la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana i els reials decrets 276/2007, 1364/2010.  
  
  
Segona. Places oferides i determinació de les places  
2.1. S'oferiran les places o llocs vacants que es determinen, entre els quals s'inclouran, almenys, les que es produïsquen fins al 31 de desembre de 2011, així com aquelles que resulten de la resolució del present procediment.  
2.2. No s'inclouran en este procediment les possibles vacants que puguen originar-se en virtut dels procediments que puguen convocar durant este curs el Ministeri d'Educació i les administracions educatives de les comunitats autònomes que es troben en ple exercici de les competències en matèria educativa.  
  
  
Tercera. Participació voluntària  
3.1. Podrà participar voluntàriament i sol·licitar les places oferides en esta convocatòria, el personal funcionari de carrera, dependent de l'àmbit de gestió de la Conselleria d'Educació, Formació i Ocupació que es trobe en alguna de les situacions següents:  
a) En situació de servici actiu, amb destinació definitiva en places d'inspecció educativa dependents de la Generalitat Valenciana, sempre que de conformitat amb la disposició addicional sexta, apartat 6, de la Llei Orgànica 2/2006, de 3 de maig, d'Educació, i l'article 2.1 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, al finalitzar este curs escolar hagen transcorregut, almenys, dos anys des de la presa de possessió de l'última destinació que exercisquen amb caràcter definitiu.  
  
b) En situació de servicis especials declarada des de llocs d'inspecció educativa actualment dependents de la Generalitat Valenciana, sempre que de conformitat amb la disposició addicional sexta, apartat 6, de la Llei Orgànica 2/2006, de 3 de maig, d'Educació i l'article 2.1 del Reial Decret 1364/2010, de 29 d'octubre, en finalitzar este curs escolar hagen transcorregut, almenys, dos anys des de la presa de possessió de l'última destinació que exercisquen amb caràcter definitiu.  
  
c) En situació d'excedència voluntària, en els seus distints tipus, declarada des de llocs d'inspecció educativa dependents de la Generalitat Valenciana. Si es tracta dels supòsits d'excedència voluntària per interés particular o per agrupació familiar que preveuen els articles 127 i 128, de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, respectivament, només podran participar, si al finalitzar este curs escolar han transcorregut dos anys des que van passar a esta situació.  
d) En situació de suspensió de funcions declarada des de places de la inspecció educativa dependents de la Generalitat Valenciana, sempre que en finalitzar el present curs escolar haja conclòs el temps de duració de la sanció disciplinària de suspensió i, almenys, dos anys des de la presa de possessió de l'última destinació definitiva.  
3.2. Als efectes previstos en l'apartat anterior s'entendrà com a data de finalització del curs escolar la de 31 d'agost de 2012.  
3.3. Els qui desitgen exercir un dret preferent per a l'obtenció de destinació hauran d'ajustar-se al que es determina en la base quinta d'esta resolució.  
Quarta. Participació obligatòria  
4.1. Està obligat a participar en el present procediment, de conformitat amb el que disposa l'article 12 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, el personal funcionari dependent de l'àmbit de gestió de la Generalitat Valenciana que es trobe en alguna de les situacions següents:  
a) Personal funcionari amb destinació provisional que durant el curs 2011-2012 presten servicis en la Generalitat Valenciana.  
Al personal inclòs en este apartat que no participe o fent-ho no sol·licite suficient nombre de places vacants si no obté destinació se li adjudicarà d'ofici destinació definitiva. En el cas de no obtindre destinació definitiva quedarà en situació de destinació provisional en una plaça de la inspecció educativa dependent de la Generalitat Valenciana. L'adjudicació d'ofici es realitzarà d'acord amb l'orde en què apareixen publicades les províncies en l'annex II.  
b) El personal funcionari que, procedent de la situació d'excedència o suspensió de funcions amb pèrdua de la destinació definitiva, haja reingressat al servici actiu i obtingut, en virtut d'este reingrés, una destinació amb caràcter provisional en un centre dependent de la Generalitat Valenciana amb anterioritat a la data de publicació d'esta convocatòria.  
Al personal funcionari que s'inclou en el paràgraf anterior, en cas que no participe en la present convocatòria, o si encara que hi haja participat no ha sol·licitat un nombre suficient de llocs, se li adjudicarà d'ofici una destinació definitiva en una plaça de la inspecció educativa depenent de la Generalitat Valenciana. En el supòsit que no se li adjudique una destinació definitiva, romandrà en situació de destinació provisional en un centre dependent de la Generalitat Valenciana.  
L'adjudicació d'ofici es realitzarà d'acord amb l'orde en què apareixen publicades les províncies en l'annex II.  
c) Personal funcionari procedent de la situació d'excedència forçosa o suspensió de funcions amb pèrdua del destinació definitiva i que complida la sanció no haja obtingut un reingrés provisional, sempre que haja sigut declarat en estes situacions des d'una plaça de la inspecció educativa dependent de la Generalitat Valenciana.  
  
En el cas que no se sol·liciten el suficient nombre de places, se'ls adjudicarà d'ofici destinació definitiva en una plaça de la inspecció educativa dependent de la Generalitat Valenciana. L'adjudicació d'ofici es realitzarà d'acord amb l'orde en què apareixen publicades les províncies en l'annex II.  
En el supòsit de no participar en el present procediment, quedaran en la situació d'excedència voluntària per interés particular prevista en l'article 127 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
d) Personal funcionari que, havent estat adscrit a places en l'exterior haja de reincorporar-se a l'àmbit de gestió de la Generalitat Valenciana en el curs 2011-2012, o que havent-se reincorporat en cursos anteriors no haja obtingut encara una destinació definitiva.  
El personal que desitge exercir el dret preferent a la localitat a què es referix els articles 10.6 i 14.4 del Reial Decret 1138/2002, de 31 d'octubre, haurà de sol·licitar de conformitat amb el que establix la base quinta de la present convocatòria, totes les places de la localitat en què va tindre la seua última destinació definitiva.  
Al personal que havent de participar no participe se li adjudicarà d'ofici destinació definitiva en una plaça d'inspecció educativa dependent de la Generalitat Valenciana. L'adjudicació d'ofici es realitzarà d'acord amb l'orde en què apareixen publicades les províncies en l'annex II.  
En cas de no obtindre destinació, este personal quedarà en situació de destinació provisional en una plaça d'inspecció educativa dependent de la Generalitat Valenciana.  
e) El personal funcionari que haja perdut la destinació definitiva en compliment d'una sentència, resolució de recurs o perquè se li ha suprimit expressament el lloc que exercia amb caràcter definitiu.  
  
El personal funcionari declarat suprimit podrà exercir el dret preferent, en les condicions que es regulen en la base quinta de la present resolució.  
El personal funcionari que havent de participar no participe, o si fent-ho, no exercix el dret preferent a què es referix la base quinta i d'això es deriva la no-obtenció de destinació definitiva, se li adjudicarà este d'ofici en l'àmbit de gestió de la Generalitat Valenciana. L'adjudicació d'ofici es realitzarà d'acord amb l'orde en què apareixen publicades les províncies en l'annex II.  
En cas de no obtindre destinació este personal quedarà en situació de destinació provisional en una plaça d'inspecció educativa dependent de la Generalitat Valenciana.  
f) Personal funcionari que, amb pèrdua de la plaça docent que exercia amb caràcter definitiu, haja passat a prestar servicis en altres llocs de l'Administració mantenint la seua situació de servici actiu en el cos d'inspectors o en el cos d'inspectors al servici de l'Administració educativa, sempre que haja cessat i obtingut una destinació docent provisional en una plaça d'inspecció educativa dependent en l'actualitat de la Generalitat Valenciana.  
Al personal funcionari que havent de participar no participe, se li adjudicarà d'ofici una destinació definitiva en places d'inspecció educativa dependents de la Generalitat Valenciana. L'adjudicació d'ofici es realitzarà d'acord amb l'orde en què apareixen publicades les províncies en l'annex II.  
En cas de no obtindre destinació quedaren en situació de destinació provisional en una plaça d'inspecció educativa dependent de la Generalitat Valenciana.  
g) Personal funcionari en pràctiques. En cas de no participar o no sol·licitar un nombre suficient de places, se li adjudicarà d'ofici destí definitiu en places d'inspecció educativa dependents de la Generalitat Valenciana. L'adjudicació d'ofici es realitzarà d'acord amb l'orde en què apareixen publicades les províncies en l'annex II.  
  
Els inspectors d'Educació en pràctiques participaran sense puntuació, realitzant-se l'adjudicació de destí segons l'any més baix de la convocatòria i la seua orde en el respectiu procediment selectiu.  
En el cas de no obtindre destí definitiu quedaran en situació de destí provisional. El destí que poguera correspondre'ls estarà condicionat, en tot cas, d'acord amb el que disposa l'article 13.2 del Reial Decret 1364/2010, de 29 d'octubre, a la superació de la fase de pràctiques i al seu nomenament com a funcionaris de carrera.  
  
Quinta. Drets preferents  
5.1. D'acord amb el que establix el Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos, els funcionaris de carrera del cos d'inspectors dependents de la Generalitat Valenciana podran exercir, amb caràcter voluntari, el dret preferent a obtindre destinació a la localitat on tinguen l'última destinació definitiva, sempre que es troben en algun dels supòsits que s'indiquen, i per l'orde de prelació en què estos es relacionen.  
  
1) Per supressió o modificació de la plaça o lloc de treball que exercien amb caràcter definitiu.  
2) Per haver passat a exercir un altre lloc en l'Administració pública, amb pèrdua de la plaça docent que exercien amb caràcter definitiu, i sempre que hagen cessat en l'últim lloc.   
3) Per haver perdut la plaça o lloc de treball que exercien amb caràcter definitiu, després de la concessió de la situació d'excedència voluntària per a tindre cura de familiars i fills com preveu l'article 89.4 de la Llei 7/2007, de 12 d'abril, de l'Estatut Bàsic de l'Empleat Públic per haver transcorregut el període de dos anys de reserva del lloc al qual tenen dret, i desitgen reingressar al servici actiu o hagen reingressat amb caràcter provisional.  
4) Els funcionaris que havent estat en adscripció a places en l'exterior hagen de reincorporar-se a l'àmbit de gestió de la Generalitat Valenciana, de conformitat amb els articles 10.6 i 14.4 del Reial Decret 1138/2002, de 31 d'octubre, pel qual es regula l'Administració del Ministeri d'Educació en l'exterior, o per qualsevol altra de les causes legalment establides.   
5) En virtut d'execució de sentència o resolució de recurs administratiu.  
6) Els qui després d'haver sigut declarats en jubilació per incapacitat permanent hagen obtingut la rehabilitació per al servici actiu.  
5.2. D'acord amb el que disposa l'article 12.c) del Reial Decret 1364/2010, de 29 d'octubre, el participant que desitge fer ús d'este dret preferent fins que arribe la corresponent destinació definitiva, haurà de participar en totes les convocatòries que, a estos efectes, realitze l'Administració educativa, sol·licitant totes les places. Si no participa, es considerarà que ha perdut el seu dret preferent.   
5.3 Quan concórreguen dos o més participants en què es donen les circumstàncies assenyalades en cada un dels subapartats anteriors, s'adjudicarà la plaça a qui tinga la puntuació més alta en l'aplicació del barem de mèrits. En el cas que es produïsquen empats en el total de les puntuacions, estos es resoldran atenent successivament la major puntuació en cada un dels apartats del barem, conforme a l'orde en què apareixen en este. Si persistix l'empat, caldrà ajustar-se a la puntuació obtinguda en els distints subapartats en l'orde, igualment, en què apareixen en el barem. En ambdós casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni, en el supòsit dels subapartats, la que corresponga com a màxim a l'apartat en què es troben inclosos. Quan a l'aplicar estos criteris algun o alguns dels subapartats tinguen la màxima puntuació atorgada a l'apartat a què pertanyen no es prendran en consideració les puntuacions de la resta dels subapartats. Si és necessari, s'utilitzaran com a criteris de desempat l'any en què es va convocar el procediment selectiu a través del qual es va ingressar en el cos i la puntuació per la qual va ser seleccionat.   
  
5.4. Els participants que en els supòsits indicats en este apartat desitgen exercir el dret preferent podran fer ús del dret per a la localitat on van tindre la seua última destinació definitiva en el cos d'inspectors.  
  
Perquè este dret preferent tinga efectivitat, els participants estan obligats a consignar en la sol·licitud de participació, en el full que conté l'epígraf «dret preferent a localitat» el codi de la localitat i el supòsit pel qual s'exercix el dret.   
En el cas que en la localitat en què s'exercix este dret no hi hagen suficients places vacants per a tots aquells participants que la sol·liciten, independentment de la puntuació de cada un d'ells, es garantirà una de les places vacants al participant amb dret preferent, i este podrà, per tant, obtindre destinació amb preferència sobre un participant amb major puntuació.   
El personal funcionari que exercisca este dret podrà, igualment, incloure a continuació altres peticions corresponents a places/llocs als quals puga optar, si desitja participar fora del dret preferent.  
  
Sexta. Dret de concurrència  
6.1. S'entén per dret de concurrència la possibilitat que diversos funcionaris o funcionàries de carrera del cos d'inspectors amb destinació definitiva condicionen la seua voluntària participació en el procediment a l'obtenció de destinació en una província determinada.  
6.2. L'exercici d'este dret s'ajustarà a les regles següents :  
a) Les persones participants inclouran en les seues peticions una sola província, que haurà de ser la mateixa per a cada grup de concurrència.  
b) El nombre de persones participants en cada grup serà, com a màxim, de quatre.  
c) L'adjudicació de destinació estarà determinada per l'aplicació del barem de mèrits que indica l'annex I de la present resolució.  
d) En el cas que algun dels participants no puga obtindre una plaça es consideraran desestimades per esta via les sol·licituds de tots els funcionaris integrants del grup.  
6.3. El personal que faça ús del dret de concurrència haurà d'omplir en la sol·licitud les dades identificatives dels funcionaris o funcionàries que l'exercisquen conjuntament amb el sol·licitant. L'omissió o la consignació incorrecta d'estes dades comportarà l'anul·lació de totes les sol·licituds del conjunt de concurrents.  
  
Sèptima. Model, lloc de presentació i forma de participació   
7.1. Els participants presentaran una instància dirigida a la Conselleria d'Educació, Formació i Ocupació, segons el model oficial que estarà a disposició de les persones interessades en les direccions territorials i la pàgina web de la Conselleria d'Educació, Formació i Ocupació: .  
Els interessats hauran d'omplir i presentar la sol·licitud que haurà de ser original, i simultàniament, per a la demostració dels mèrits, els documents consignats en el barem publicat com a annex I de la present resolució. Així mateix hauran de consignar en l'esmentada sol·licitud les places o llocs per orde de preferència, i consignar els codis dels llocs dels que apareixen en l'annex II de la present resolució.  
  
7.2. Qualsevol dada omesa o consignada erròniament pels participants no podrà ser invocada als efectes de futures reclamacions, ni considerar per tal motiu lesionat els seus interessos i drets.  
Aquells mèrits al·legats i no justificats documentalment o aquells documents que no tinguen les dades ressenyades anteriorment no seran tinguts en compte.  
Els firmants de les instàncies hauran de manifestar-hi de manera expressa, que complixen els requisits exigits en la convocatòria.  
7.3. La sol·licitud es presentarà preferentment, junt amb els documents consignats en el barem publicat com a annex I de la present resolució, en el Registre de La Direcció Territorial d'Educació, Formació i Treball on estiguen destinats, excepte les sol·licituds dels que adscrits provisionalment o en comissió de servici procedisquen o tinguen destinació definitiva en una altra direcció territorial, i en este cas, es presentaran en la direcció territorial d'origen.   
Així mateix, els participants podran presentar la sol·licitud i l'oportuna documentació en qualsevol de les altres dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cas que s'opte per presentar la sol·licitud davant d'una oficina de correus, es farà en sobre obert, perquè la sol·licitud siga datada i segellada pel funcionari de correus abans de ser certificada. Si no és així, es considerarà com a data de presentació la d'entrada en el registre corresponent.  
  
7.4. Totes les fotocòpies que es remeten hauran d'anar acompanyades de les diligències de compulsa o confrontació, d'acord amb el que establix la circular 5/99, de 14 de juny, de la Secretaria General de la Conselleria de Cultura, Educació i Ciència, sobre compulsa o confrontació de documents en els centres docents i en la circular 3/99, de 25 de maig, de la Secretaria General de la Conselleria de Cultura, Educació i Ciència, sobre compulsa o confrontació de documents.  
7.5. En aplicació del que disposa la lletra c) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, des de l'1 fins al 15 d'octubre de 2012, els interessats que manifesten no haver interposat recurs, o les seues representacions legals, podran sol·licitar a la Conselleria d'Educació, Formació i Ocupació la devolució de les publicacions aportades. Transcorregut este termini s'entendrà que renuncien a la devolució.  
7.6. L'Administració podrà requerir els interessats en qualsevol moment perquè justifiquen aquells mèrits sobre els quals es plantegen dubtes o reclamacions.  
7.7. A fi de simplificar els tràmits administratius que es veuen obligats a realitzar els participants en els procediments de provisió, la documentació presentada per ells en la present convocatòria, així com la baremació que els corresponga, podrà ser registrada informàticament a fi d'evitar la seua presentació en futures convocatòries.  
  
  
Octava. Termini de presentació de sol·licituds i documentació  
8.1. El termini de presentació d'instàncies i documents serà de quinze dies hàbils a comptar de l'endemà de la publicació d'esta resolució en el Diari Oficial de la Comunitat Valenciana, i durant este termini podrà desistir-se de la sol·licitud presentada.  
Conclòs el termini de presentació de sol·licituds, no serà tinguda en compte cap sol·licitud ni cap modificació d'esta, ni cap documentació referida als mèrits aportats, ni així mateix renúncies a la participació excepte el que establix la base onze.   
8.2. Tots els requisits de participació així com els mèrits assenyalats en l'annex I d'esta resolució que al·leguen els participants han d'estar complits o reconeguts en la data de finalització del termini de presentació de sol·licituds, amb les excepcions del requisit de permanència, almenys, de dos anys des de la presa de possessió de la destinació definitiva que per a la participació voluntària haurà de tindre's a la finalització del present curs escolar.  
8.3. Només es prendran en consideració aquells mèrits que degudament justificats en la forma indicada en el barem de mèrits s'al·leguen durant el termini de presentació de sol·licituds.  
8.4. L'Administració educativa incorporarà d'ofici els mèrits que consten en el registre de personal docent.  
8.5. Qualsevol dada omesa o consignada erròniament no podrà ser invocada als efectes de futures reclamacions, ni considerar per tal motiu lesionat els seus interessos i drets.  
  
Novena. Petició de places  
9.1. El nombre de peticions que cada participant podrà sol·licitar no podrà ser més de 3.  
9.2. Les places a sol·licitar es corresponen amb els codis que figuren en l'annex II per orde de preferència. Quan els codis estiguen incomplets o no es col·loquen les dades en la casella corresponent, es consideraran no inclosos en la petició, i el participant hi perdrà tots drets.   
  
9.3. En el cas que es presente en termini i forma més d'una sol·licitud de peticions, només es tindrà en compte l'última presentada. Finalitzat el termini de presentació de sol·licituds de peticions, per cap concepte es podrà alterar la petició, ni encara que es tracte de l'orde de prelació dels llocs sol·licitats.  
  
Deu. Avaluació de mèrits   
10.1. Per a l'avaluació dels mèrits al·legats i degudament justificats pels participants, es designarà una comissió de valoració.   
  
10.2. Esta comissió de valoració serà nomenada per la consellera de la Conselleria d'Educació, Formació i Ocupació i estarà integrada per un president que serà l'inspector general d'Educació, o inspector en qui delegue, i per quatre vocals, que hauran de pertànyer al cos d'inspectors al servici de l'Administració educativa o del cos d'inspectors d'Educació, actuarà com a secretari/ària el/la vocal de menor edat.   
La composició d'esta comissió es publicarà en la pàgina web de la Conselleria d'Educació, Formació i Ocupació i els seus membres estaran subjectes a les causes d'abstenció i recusació que establixen els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
  
  
Onze. Relació provisional i definitiva d'admesos amb les seues puntuacions, i exclosos  
11.1. Una vegada baremades les instàncies presentades, es publicaran les relacions següents:  
a) Relació provisional dels participants que exercixen dret preferent, amb expressió de la puntuació que els correspon segons els apartats del barem.  
b) Relació provisional dels participants amb expressió de la puntuació que li correspon per cada un dels apartats i subapartats del barem de mèrits.  
c) Relació provisional de participants exclosos.  
Estes relacions podran ser consultades en la pàgina web de la Conselleria d'Educació, Formació i Ocupació .  
Contra estes relacions provisionals es donarà un termini de set dies hàbils per a presentar reclamacions i renúncies. Acabat l'esmentat termini, les direccions territorials exposaran en el tauler d'anuncis les relacions definitives amb les rectificacions que calga, les quals podran ser consultades en la pàgina web de la Conselleria d'Educació, Formació i Ocupació . Contra esta exposició no es podrà interposar cap reclamació, sense perjuí de tot això, una vegada que la Conselleria d'Educació, Formació i Ocupació faça pública la resolució provisional de destins, podrà interposar-se reclamació contra la puntuació i/o destinació obtinguda.   
  
Dotze. Adjudicació provisional i definitiva de destinacions  
12.1. Vistes les reclamacions presentades contra la relació provisional de participants i una vegada aprovada la relació provisional de vacants, es procedirà a la publicació de l'adjudicació provisional de destins en el Diari Oficial de la Comunitat Valenciana així com en la pàgina web de la Conselleria d'Educació, Formació i Ocupació .  
12.2. Sense perjuí d'allò que s'ha disposat respecte als drets preferents arreplegats en la base quinta d'esta convocatòria, en el cas que es produïsquen empats en el total de les puntuacions, estos es resoldran atenent successivament la puntuació més alta en cada un dels apartats del barem d'acord amb l'orde en què hi apareixen. Si persistix l'empat, caldrà ajustar-se a la puntuació obtinguda en els distints subapartats per l'orde en què apareixen en el barem.  
En ambdós casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni, en el supòsit dels subapartats, la que corresponga com a màxim a l'apartat en què es troben inclosos. Quan a l'aplicar estos criteris algun o alguns dels subapartats tinga la màxima puntuació atorgada a l'apartat a què pertany, no es prendran en consideració les puntuacions de la resta de subapartats. Si cal, s'utilitzarà com a criteri de desempat l'any en què es va convocar el procediment selectiu a través del qual es va ingressar en el respectiu cos i la puntuació per la qual va resultar seleccionat.  
  
12.3. Els participants podran presentar reclamacions contra la resolució provisional, a través de l'òrgan en què van presentar la seua instància de participació en el termini de set dies hàbils a partir de la seua publicació, davant de la Conselleria d'Educació, Formació i Ocupació.  
12.4. Considerades les reclamacions a què es referix l'apartat anterior, es procedirà a dictar la resolució per la qual s'aproven les adjudicacions definitives del present procediment, i es declararan desestimades les al·legacions no arreplegades en esta. La dita resolució es publicarà en el Diari Oficial de la Comunitat Valenciana i en la pàgina web de la Conselleria d'Educació, Formació i Ocupació .  
  
12.5. En la resolució d'esta convocatòria, existirà una prelació en l'adjudicació de vacants i, si és el cas, de resultes, de la manera següent:   
1r. Adjudicació relativa al dret preferent a localitat,  
2n. Adjudicació resultant del procés de provisió.   
En conseqüència, no podrà adjudicar-se plaça a qui participe en un dels grups esmentats si hi ha sol·licitant en l'anterior amb millor dret.  
  
12.6. Les places obtingudes en la dita resolució definitiva seran irrenunciables.  
  
Tretze. Presa de possessió  
La presa de possessió en els nous destins que s'obtinguen d'acord amb el que disposa la present resolució tindrà lloc l'1 de setembre de 2012, i se cessarà en el de procedència el 31 d'agost de 2012.  
  
  
Catorze. Reingrés del personal excedent al servici actiu  
El personal funcionari excedent que reingresse al servici actiu, com a conseqüència d'aquest procediment, presentarà davant de la Direcció Territorial d'Educació, Formació i Treball en què haja obtingut destinació, abans de la presa de possessió d'esta, una còpia compulsada de la resolució per la qual se'l va declarar en excedència així com declaració jurada o promesa de no trobar-se separat per mitjà d'expedient disciplinari de cap cos o escala de l'Administració de l'Estat, de les comunitats autònomes o de la local, ni d'estar inhabilitat per a l'exercici de les funcions públiques.  
  
Quinze. Altres normes  
15.1. Els funcionaris que participen en este procediment de provisió, sol·liciten i obtinguen l'excedència en el transcurs de la seua resolució, o cessen en el servici actiu per qualsevol altra causa, es consideraran excedents o cessants en la plaça que els corresponga en la resolució definitiva.   
15.2. Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la sol·licitud i la documentació corresponent.  
15.3. Totes les referències als inspectors i a situacions per a les quals en esta resolució s'utilitza la forma del masculí genèric han d'entendre's aplicables indistintament a dones i hòmens.  
15.4. Aquells participants que obtinguen destinació en llocs de la Comunitat Valenciana estaran obligats a adquirir el nivell de coneixement que els possibilite la comunicació oral i escrita en valencià  
  
Setze. Procediment especial de mobilitat per raó de violència de gènere  
Al marge del present procediment de provisió de llocs, en qualsevol moment i en compliment del que establix l'article 4.1 del Reial Decret 1364/2010, de 29 d'octubre, les funcionàries víctimes de violència de gènere que per a fer efectiva la seua protecció o el dret a l'assistència social integral, es vegen obligades a abandonar la plaça o lloc en el qual prestaven els seus servicis, tindran dret al trasllat a una altra plaça o lloc propi del seu cos, d'anàlogues característiques, sense necessitat que siga vacant de necessària cobertura. La Conselleria d'Educació, Formació i Ocupació estarà obligada a comunicar-los les vacants ubicades en la mateixa localitat o en les localitats que les interessades sol·liciten expressament.   
Podran sol·licitar este trasllat per escrit a la Conselleria d'Educació, Formació i Ocupació, indicant la localitat o localitats on desitgen ser destinades, adjuntant còpia de la documentació que acredite la condició de víctima de violència de gènere, d'acord amb la legislació vigent. En esta actuació es protegirà la intimitat de la víctima en especial les seues dades personals, les dels seus descendents i les de qualsevol persona que estiga sota la seua guarda o custòdia.  
  
La present resolució posa fi a la via administrativa, i contra esta podrà interposar-se recurs potestatiu de reposició davant de la consellera d'Educació, Formació i Ocupació en el termini d'un mes, a comptar de l'endemà a la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o directament recurs contenciós administratiu davant del jutjat del contenciós competent, en el termini de dos mesos a comptar de l'endemà a la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 8 de febrer de 2012.- La consellera d'Educació, Formació i Ocupació: María José Catalá Verdet.  
  
  
ANNEX I  
  
Especificacions a què han d'ajustar-se els barems de prioritats en l'adjudicació de destinacions per mitjà del procediment de provisió de llocs corresponents al cos d'inspectors al servici de l'Administració educativa i al cos d'inspectors d'Educació  
  
1. Antiguitat  
1.1. Per cada any de permanència ininterrompuda com a personal funcionari de carrera amb destinació definitiva en la mateixa plantilla provincial o, si és el cas, de les unitats territorials en què estiga organitzada la Inspecció Educativa:  
- Pel primer i el segon any: 2,0000 per any. La fracció d'any es computarà a raó de 0,1666 punts per cada mes complet.  
- Pel tercer any: 4,0000 punts. La fracció d'any es computarà a raó de 0,3333 punts per cada mes complet.  
- Pel quart i següents: 6,0000 punts. La fracció d'any es computarà a raó de 0,5000 punts per cada mes complet.  
En el cas del personal funcionari obligat a participar per haver perdut la seua destinació definitiva en compliment d'una sentència o d'una resolució de recurs, per provindre de la situació d'excedència forçosa o per supressió expressa amb caràcter definitiu de la seua plaça, es considerarà com a lloc des del qual participa, a fi de determinar els servicis a què es referix este subapartat, l'últim on haja servit amb caràcter definitiu, al qual s'acumularan, si és el cas, els prestats provisionalment després en qualsevol lloc d'Inspecció Educativa.  
  
Igualment, els mateixos criteris seran aplicables al personal funcionari que hi participe des de la destinació adjudicada en compliment d'una sanció disciplinària, de trasllats forçós, amb canvi de localitat de destinació.  
Documents justificatius: full de servicis expedit per l'administració educativa competent o títol administratiu o credencial amb diligències de les distintes possessions i cessaments que haja tingut des del nomenament com a funcionària o funcionari de carrera, o, si és el cas, dels corresponents documents d'inscripció en els registres de Personal.  
  
1.2. Per cada any com a personal funcionari de carrera en situació de provisionalitat: 2,0000 punts. La fracció d'any es computarà a raó de 0,1666 punts per cada mes complet.  
Quan este personal hi participe per primera vegada amb caràcter voluntari des de la seua primera destinació definitiva obtinguda per concurs, a la puntuació corresponent al subapartat 1.1 s'hi sumarà l'obtinguda en este subapartat.  
Documents justificatius: full de servicis expedit per l'administració educativa competent o títol administratiu o credencial amb diligències de les distintes possessions i cessaments que haja tingut des del nomenament com a funcionària o funcionari de carrera, o, si és el cas, dels corresponents documents d'inscripció en els registres de Personal.  
  
1.3. Antiguitat en el cos  
1.3.1. Per cada any de servicis efectius prestats en situació de servici actiu com a personal funcionari de carrera en el Cos d'Inspectors al Servici de l'Administració Educativa o en el Cos d'Inspectors d'Educació: 2,0000 punts. Les fraccions d'any es computaran a raó de 0,1666 punts per cada mes complet.  
Als efectes de determinar l'antiguitat en estos cossos, es reconeixeran els servicis efectius prestats com a personal funcionari de carrera en els cossos d'inspectors de procedència i els prestats des de la data d'accés com a docents a la funció inspectora, de conformitat amb la disposició addicional quinzena de la Llei 30/1984, de 2 d'agost, de Mesures per a la Reforma de la Funció Pública.  
1.3.2. Per cada any de servicis efectius prestats en situació de servici actiu com a personal funcionari de carrera en uns altres cossos docents a què es referix la LOE: 1,0000 punt. Les fraccions d'any es computaran a raó de 0,0833 punts per cada mes complet.  
Documents justificatius: full de servicis expedit per l'administració educativa competent o títol administratiu o credencial amb diligències de les distintes possessions i cessaments que haja tingut des del nomenament com a funcionària o funcionari de carrera, o, si és el cas, dels corresponents documents d'inscripció en els registres de Personal.  
  
Els servicis al·ludits en el subapartat 1.3.2 no seran tinguts en compte en els anys en què foren simultanis amb els servicis dels subapartats 1.1 o 1.2. Als efectes previstos en els subapartats 1.1, 1.2, 1.3.1 i 1.3.2, seran computats els servicis que s'hagueren prestat en la situació de servicis especials, expressament declarats així en els apartats previstos en l'article 87 de la Llei 7/2007, de 12 d'abril, de l'Estatut Bàsic de l'Empleat Públic, així com les situacions d'idèntica naturalesa establides per disposicions anteriors a l'esmentada Llei. També serà computat, a estos efectes, el temps d'excedència per atenció de familiars declarada d'acord amb l'article 89.4 de l'esmentada Llei 7/2007, de 12 d'abril, que no podrà excedir de tres anys.   
  
  
2. Mèrits acadèmics: màxim 10 punts. Als efectes de la valoració per este apartat, únicament s'hi tindran en compte els títols amb validesa oficial en l'Estat espanyol (vegeu la disposició complementària segona).  
2.1. Doctorat, postgraus i premis extraordinaris  
2.1.1. Per posseir el títol de doctor: 5,0000 punts  
Documents justificatius: fotocòpia compulsada del títol o certificat del pagament dels drets d'expedició del títol o del certificat supletori de la titulació, expedits d'acord amb el que preveuen, si és el cas, l'Orde de 8 de juliol de 1988 (BOE del 13) o l'Orde de 13 d'agost de 2007 (BOE del 21), o el Reial Decret 1002/2010, de 5 d'agost, sobre expedició de títols universitaris oficials (BOE de 6 d'agost).  
  
2.1.2. Pel títol universitari oficial de màster diferent del requerit per a l'ingrés en la funció pública docent, per a l'obtenció del qual s'hagen exigit, almenys, 60 crèdits: 3,0000 punts.  
Documents justificatius: la mateixa documentació justificativa que s'indica per a justificar els mèrits del subapartat 2.1.1.  
2.1.3. Pel reconeixement de suficiència investigadora o el certificat-diploma acreditatiu d'estudis avançats: 2,0000 punts.  
Documents justificatius: fotocòpia compulsada del certificat-diploma corresponent.  
No es valorarà este mèrit quan haja sigut al·legat el títol de doctor.  
  
2.1.4. Per haver obtingut premi extraordinari en el doctorat, en la llicenciatura o en el grau: 1,0000 punt.  
Documents justificatius: fotocòpia compulsada de la documentació que el justifica.  
2.2. Altres titulacions universitàries  
Les titulacions universitàries de caràcter oficial, en el cas que no hagueren sigut les exigides amb caràcter general per a l'ingrés en el cos des del qual es concursa o per a l'accés, al seu dia, als llocs d'Inspecció Educativa, es valoraran de la forma següent:   
2.2.1. Titulacions de grau  
Pel títol universitari oficial de grau o equivalent: 5,0000 punts.  
  
Documents justificatius: la mateixa documentació justificativa que s'indica per a justificar el mèrits del subapartat 2.1.1.  
2.2.2. Titulacions de primer cicle  
Per la segona i la resta de diplomatures, enginyeries tècniques, arquitectura tècnica o títols declarats legalment equivalents, i pels estudis corresponents al primer cicle d'una llicenciatura, arquitectura o enginyeria: 3,0000 punts.  
Per este subapartat no es valoraran, en cap cas, el títol o els estudis d'esta naturalesa necessaris per a l'obtenció del primer títol de llicenciat, enginyer o arquitecte que es presente.  
No es valoraran els primers cicles que hagen permés l'obtenció d'unes altres titulacions acadèmiques de cicle llarg que s'al·leguen com a mèrits.  
2.2.3. Titulacions de segon cicle  
Pels estudis corresponents al segon cicle de llicenciatures, enginyeries, arquitectures o títols declarats legalment equivalents: 3,0000 punts.  
Per este subapartat no es valoraran, en cap cas, els estudis d'esta naturalesa necessaris (primer cicle, segon cicle o, si és el cas, ensenyances complementàries) per a l'obtenció del primer títol de llicenciat, enginyer o arquitecte que es presente.  
En el cas de titulacions de només segon cicle i dels títols declarats equivalents a tots els efectes al títol universitari de llicenciat, únicament es valoraran com un segon cicle.  
Documents justificatius: fotocòpia compulsada de tots els títols que es posseïsquen, tant del que s'ha al·legat com a requisit per a l'ingrés en el cos com dels que s'han al·legat com a mèrit o certificat d'abonament dels drets d'expedició expedida d'acord amb el que preveu l'Orde de 8 de juliol de 1988 (BOE del 13) i acumuladament, certificat acadèmic on conste de manera expressa que han superat totes les assignatures o crèdits conduents a l'obtenció dels corresponents títols o cicles la puntuació dels quals es sol·licita.   
2.3.Titulacions d'ensenyances de Règim Especial i de la Formació Professional  
Les titulacions de les ensenyances de Règim Especial atorgades per les escoles oficials d'idiomes, conservatoris professionals i superiors de música i dansa i escoles d'art, així com les de la Formació Professional, cas de no haver sigut les exigides com a requisit per a l'ingrés en la funció pública docent o que, si és el cas, no hagen sigut necessàries per a l'obtenció del títol al·legat, es valoraran de la forma següent:   
  
a) Per cada certificat de nivell C2 del Consell d'Europa: 4,0000 punts.  
b) Per cada certificat de nivell C1 del Consell d'Europa: 3,0000 punts.  
c) Per cada certificat de nivell B2 del Consell d'Europa: 2,0000 punts.  
d) Per cada certificat de nivell B1 del Consell d'Europa: 1,0000 punt.  
Quan pertoque valorar els certificats indicats en els apartats anteriors, sols es considerarà el de nivell superior que presente el participant.  
e) Per cada títol de tècnic superior d'Arts Plàstiques i Disseny, tècnic esportiu superior o tècnic superior de Formació Professional o equivalent: 2,0000 punts.  
f) Per cada títol professional de música o dansa: 1,5000 punts.  
Documents justificatius: fotocòpia compulsada del títol que es posseïsquen o, si és el cas, certificació acreditativa de l'expedició de l'esmentat títol o certificat acreditatiu d'haver superat els estudis conduents a obtindre'ls.  
En el cas de títols que hagen pugut donar lloc a convalidacions d'assignatures o crèdits en altres títols aportats com a requisit per a l'ingrés en el cos o com a mèrit en el present procediment, haurà de presentar-se acumuladament certificat acadèmic d'estos últims on conste de manera expressa que han superat totes les assignatures o crèdits conduents a l'obtenció del títol.  
  
3. Formació i perfeccionament: màxim, 10 punts.  
3.1. Per activitats superades que tinguen com a objecte el perfeccionament en la funció inspectora o en aspectes relacionats amb l'organització escolar o amb l'ensenyança, organitzats pel Ministeri d'Educació, per les administracions educatives de les comunitats autònomes, per institucions sense ànim de lucre sempre que les activitats hagen sigut homologades o reconegudes per les administracions educatives, així com les organitzades per les universitats.  
Es puntuarà amb 0,1000 punts per cada 10 hores d'activitat de formació acreditades. A estos efectes, se sumaran les hores de totes les activitats, però no es puntuarà la resta d'activitats amb un nombre d'hores inferior a 10. Quan les activitats estiguen expressades en crèdits, s'entendrà que cada crèdit equival a 10 hores: fins a 6,0000 punts.  
Documents justificatius: fotocòpia compulsada del certificat de les activitats expedit per l'entitat organitzadora, en què conste de manera expressa el nombre d'hores de duració de l'activitat. En el cas de les organitzades per les institucions sense ànim de lucre, caldrà, a més, acreditar fefaentment el reconeixement o l'homologació de les esmentades activitats per l'administració educativa corresponent, o un certificat d'inscripció en el registre de formació de l'Administració educativa.  
  
De conformitat amb el que establix l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat, per al reconeixement de la participació en cursos de formació permanent organitzats per les universitats serà necessària la presentació del certificat o del diploma expedit per la universitat, que haurà d'indicar el nombre d'hores i estar firmat pel rector o pel vicerector competent en la matèria, o pel cap del servici responsable de la formació permanent d'eixa universitat.  
3.2. Per la impartició, la direcció o la coordinació d'activitats de formació que tinguen com a objecte el perfeccionament en la funció inspectora o en els aspectes relacionats amb l'organització escolar o amb l'ensenyança, organitzats pel Ministeri d'Educació, les administracions educatives de les comunitats autònomes, per institucions sense ànim de lucre sempre que hagen sigut homologades o reconegudes per les administracions educatives, així com per les organitzades per les universitats: fins a 4,0000 punts.  
Es puntuarà amb 0,1000 punts per cada 3 hores d'activitat de formació acreditades. A estos efectes, se sumaran les hores de totes les activitats, però no es puntuarà la resta d'activitats amb un nombre d'hores inferior a 3. Quan les activitats estiguen expressades en crèdits, s'entendrà que cada crèdit equival a 10 hores.  
Documents justificatius: fotocòpia compulsada del certificat o del document acreditatiu de la impartició en què conste de manera expressa el nombre d'hores de duració de l'activitat En el cas de les organitzades per les institucions sense ànim de lucre, caldrà, a més, acreditar fefaentment el reconeixement o l'homologació de les esmentades activitats per l'administració educativa corresponent, o un certificat d'inscripció en el registre de formació de l'Administració educativa.   
  
En el cas de les organitzades per universitats, el certificat acreditatiu haurà de ser expedit pel rector o pel vicerector competent en la matèria, o pel cap del servici responsable de la formació permanent d'eixa universitat.  
  
4. Altres mèrits: màxim, 20 punts.  
4.1. Publicacions: màxim, 5,0000 punts.  
Per publicacions de caràcter didàctic o científic directament relacionades amb l'ensenyança.  
Aquelles publicacions que, tot i estar obligades a consignar l'ISBN en virtut del que disposa el Decret 2984/1972, de 2 de novembre, modificat pel Reial Decret 2063/2008, de 12 de desembre, o, si és el cas, l'ISSN o l'ISMN, no els tinguen, no seran valorades, ni tampoc aquelles en què l'autor també siga l'editor.  
Per a la valoració d'estes publicacions s'hauran de presentar els documents justificatius indicats en estos subapartats amb les exigències que així s'indiquen.  
Puntuació específica assignable als mèrits baremables per este apartat:  
a) Llibres en els distints formats (paper o electrònic):  
- Autor: fins a 1,0000 punt.  
- Coautor: fins a 0,5000 punts.  
- Tres autors: fins a 0,4000 punts.  
- Quatre autors: fins a 0,3000 punts.  
- Cinc autors: fins a 0,2000 punts.  
- Més de 5 autors: fins a 0,1000 punts.  
b) Revistes en els distints formats (paper o electrònic):  
- Autor: fins a 0,2000 punts.  
- Coautor: fins a 0,1000 punts.  
- Tres o més autors: fins a 0,0500 punts.  
Documents justificatius:  
- En el cas de llibres, la documentació següent:  
Els exemplars corresponents o una fotocòpia completa, amb la compulsa, com a mínim, de les pàgines acreditatives de l'autoria.  
  
Certificat de l'editorial on conste: títol del llibre, autor o autors, ISBN, depòsit legal, data de la primera edició, nombre d'exemplars i que la difusió ha sigut en llibreries comercials. En relació amb els llibres editats per administracions públiques i universitats (públiques-privades) que no s'han difós en llibreries comercials, a més de les dades anteriors, han de constar en el certificat els centres de difusió (centres educatius, centres de professors, institucions culturals, etc.).  
  
En els casos en què l'editorial o l'associació hagen desaparegut, les dades requerides en este certificat s'hauran de justificar per qualsevol mitjà de prova admissible en dret.   
- En el cas de revistes, la documentació següent:  
Els exemplars corresponents.  
Certificat en què conste el nombre d'exemplars; els llocs de distribució i venda o l'associació científica o didàctica, legalment constituïda, a què pertany la revista; el títol de la publicació; l'autor o autors; l'ISSN o l'ISMN; el depòsit legal, i la data d'edició.  
En relació amb les revistes editades per administracions públiques i universitats (públiques-privades) que no s'han difós en establiments comercials, a més de les dades anteriors, han de constar en el certificat els centres de difusió (centres educatius, centres de professors, institucions culturals, etc.).  
En el cas de documents en format electrònic, per a ser valorats caldrà adjuntar un informe en el qual l'organisme emissor certifique en quina base de dades bibliogràfiques apareix la publicació. En este document s'indicaran, a més, les dades següents: títol de la publicació, autor o autors, data de la publicació i depòsit legal.  
4.2. Valoració del treball realitzat: màxim, 10,0000 punts (vegeu disposició complementària tercera).  
4.2.1. Per cada any de servici en llocs de subdirector general de la Inspecció d'Educació, inspector general o inspector cap de la Inspecció Central d'Educació Bàsica, de Batxillerat o d'Ensenyança Mitjana de l'Estat, coordinador general de Formació Professional, o en llocs equivalents dependents d'unes altres administracions educatives: 1,5000 punts. La fracció d'any es computarà a raó de 0,1250 punts per cada mes complet.  
Documents justificatius: fotocòpia compulsada del nomenament expedit per l'administració educativa competent, amb una diligència de possessió i de cessament o, si és el cas, un certificat en què conste que en la data d'acabament del termini de presentació de sol·licituds es continua en el càrrec.  
4.2.2. Per cada any de servici en llocs d'inspector central, inspector central d'Educació Bàsica, Batxillerat, o d'Ensenyança Mitjana de l'Estat, coordinador central de Formació Professional, secretari o administrador de la Inspecció Central, inspector de la Subdirecció General de la Inspecció d'Educació, o en llocs equivalents dependents d'unes altres administracions educatives: 1,0000 punt. Les fraccions d'any es computaran a raó de 0,0830 punts per cada mes complet.  
  
Documents justificatius: la mateixa documentació justificativa que s'indica per a justificar el mèrits del subapartat 4.2.1.  
4.2.3. Per cada any de servici en llocs d'inspector cap provincial d'Educació Bàsica o inspector cap de districte de Batxillerat o d'Ensenyança Mitjana de l'Estat o coordinador cap provincial de Formació Professional, cap de servici provincial d'Inspecció Tècnica d'Educació, cap de divisió, o en llocs equivalents dependents d'unes altres administracions educatives: 0,7500 punts. Les fraccions d'any es computaran a raó de 0,0620 punts per cada mes complet.  
Documents justificatius: la mateixa documentació justificativa que s'indica per a justificar el mèrits del subapartat 4.2.1.  
4.2.4. Per cada any com a inspector cap de districte, cap adjunt, coordinador d'equips sectorial, coordinador de demarcació, o en llocs equivalents dependents d'unes altres administracions educatives: 0,5000 punts. Les fraccions d'any es computaran a raó de 0,0410 punts per cada mes complet.  
Documents justificatius: la mateixa documentació justificativa que s'indica per a justificar el mèrits del subapartat 4.2.1.  
4.2.5. Per cada any de servicis exercint llocs en l'Administració educativa de nivell de complement de destinació igual o superior a l'assignat al cos pel qual participa, sempre que siguen diferents dels enumerats en els subapartats 4.2.1 a 4.2.4 d'este annex: 0,7500 punts. Les fraccions d'any es computaran a raó de 0,0620 punts per cada mes complet.  
Documents justificatius: la mateixa documentació justificativa que s'indica per a justificar el mèrits del subapartat 4.2.1.  
En cas que s'haja exercit simultàniament més d'un càrrec dels indicats en els subapartats 4.2.1 a 4.2.5, no podrà acumular-se la puntuació, sinó que es valorarà el que resulte més avantatjós per al participant.   
  
4.3. Per ser personal funcionari de carrera dels cossos de catedràtics d'Ensenyança Secundària, d'escoles oficials d'idiomes, de música i arts escèniques i d'arts plàstiques i disseny: 3,0000 punts.  
Documents justificatius: fotocòpia compulsada del títol administratiu o de la credencial, o, si és el cas, del butlletí o del diari oficial en què aparega el nomenament.  
4.4. Coneixement de valencià  
Certificat de Capacitació: 5,0000 punts.  
Títol de Mestre de Valencià: 5,0000 punts.  
Documents justificatius: certificat o títol corresponent. No obstant això, s'incorporarà d'ofici quan la possessió del certificat o del títol conste en els registres de la Secretaria Autonòmica de Cultura i Política Lingüística.  
  
Disposicions complementàries  
  
Primera  
Els mèrits al·legats per les persones participants han d'haver sigut complits o reconeguts en la data d'acabament del termini de presentació de sol·licituds. Únicament es valoraran, per tant, els mèrits que es posseïsquen en el moment que finalitze aquell. Els mèrits que no figuren en alguna de les llengües oficials de la Comunitat Valenciana hauran de presentar-se traduïts.  
  
Segona. Mèrits acadèmics  
Per a poder obtindre puntuació per unes altres titulacions universitàries de caràcter oficial, caldrà presentar una fotocòpia compulsada de tots els títols que es posseïsquen, incloent-hi l'al·legat per a l'ingrés en el cos.  
Pel que fa a la baremació de titulacions de primer cicle, s'hi inclou la superació d'algun dels cursos d'adaptació.  
Quan els títols s'hagen obtingut a l'estranger o hagen sigut expedits per institucions docents d'uns altres països, caldrà adjuntar, a més, l'homologació corresponent.  
Tercera. Valoració del treball realitzat  
Sols es valorarà l'exercit com a personal funcionari de carrera.  
  
  
  
ANNEX II  
  
Codi petició llocs  
  
Alacant 03  
Castelló 12  
València 46